Tarybos sprendimas
1997 m. gegužės 27 d.
dėl Europos bendrijos ir Meksikos Jungtinių Valstijų susitarimo dėl spiritinių gėrimų pavadinimų abipusio pripažinimo ir apsaugos sudarymo
(97/361/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač jos 113 straipsnį kartu su 228 straipsnio 2 dalies pirmuoju sakiniu,
atsižvelgdama į Komisijos pasiūlymą,
kadangi Susitarimo dėl spiritinių gėrimų pavadinimų abipusio pripažinimo ir apsaugos, dėl kurio susitarė Europos bendrija ir Meksikos Jungtinės Valstijos, sudarymas padės pagerinti spiritinių gėrimų prekybos atitinkamose Europos bendrijos ir Meksikos Jungtinių Valstijų rinkose sąlygas laikantis lygybės, abipusės naudos ir abipusiškumo principų; kadangi dėl to pageidautina minėtą Susitarimą patvirtinti;
kadangi siekiant palengvinti kai kurių Susitarimo nuostatų įgyvendinimą, Komisija turėtų būti įgaliota 1989 m. gegužės 29 d. Tarybos reglamento (EEB) Nr. 1576//89, nustatančio bendrąsias spiritinių gėrimų apibrėžimo, apibūdinimo ir pateikimo taisykles [1], 15 straipsnyje nustatyta tvarka padaryti būtinus techninius pritaikymus,
NUSPRENDĖ:
1 straipsnis
Europos bendrijos vardu patvirtinamas Europos bendrijos ir Meksikos Jungtinių Valstijų susitarimas dėl spiritinių gėrimų pavadinimų pripažinimo ir apsaugos bei su juo susijęs pasikeitimas raštais.
Šio straipsnio pirmojoje pastraipoje minėti dokumentai pridedami prie šio sprendimo.
2 straipsnis
Tarybos pirmininkas įgaliojamas paskirti asmenis, kuriems suteikiama teisė pasirašyti Susitarimą.
3 straipsnis
Tarybos pirmininkas pateikia Susitarimo 22 straipsnio 1 dalyje numatytą pranešimą [2].
4 straipsnis
Taikant Susitarimo 18 straipsnį, Komisija įgaliojama Reglamento (EEB) Nr. 1576/89 15 straipsnyje nustatyta tvarka sudaryti Susitarimui iš dalies pakeisti būtinus aktus.
5 straipsnis
Susitarimo 17 straipsnyje minėtame jungtiniame komitete Bendrijai atstovauja Komisija, padedama valstybių narių atstovų.
6 straipsnis
Šis sprendimas skelbiamas Europos Bendrijų oficialiajame leidinyje.
Priimta Briuselyje, 1997 m. gegužės 27 d.